《日醉》
宋代·刘敞

犀首从横时，无事犹饮酒。我生太平际，日醉亦何有。

太平多贤才，台阁固其薮。济世图功名，汲汲常恐后。

我宁乐自放，甘与物俱朽。顾惟人间迹，澶漫独已久。

智谋乏施设，筋力倦奔走。幸为朝廷知，而免职事守。

人当自量度，快意安所受。何能强绳检，希世视自负。

晶荧流霞波，泔淡白玉斗。欢来无虚席，嘲笑命宾友。

残冬虽馀几，自足数开口。浩歌迎春风，安用独醒叟。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。